Žiga, Peter, minister životného prostredia SR (2015-07-02):
Ďakujem pekne. Vážený pán predsedajúci, vážené panie poslankyne, páni poslanci, vážený pán poslanec. Najčastejším problémom v oblasti životného prostredia, ktoré ľudí trápi a ktoré vidíme my asi ako ľudia tejto krajiny a stretávame sa s ním najčastejšie, sú takzvané čierne skládky. Ide o odpad, ktorý nelegálne vyhadzujú nezodpovední a neslušní ľudia. Na Slovensku je dnes oficiálne evidovaných okolo 2,5-tisíc čiernych skládok, ale realita a neoficiálne údaje, ktoré máme nejako k dispozícii, hovorí o čísle až 7-tisíc. Aj preto rezort životného prostredia prišiel s myšlienkou historicky prvého veľkého programu na podporu ich odstraňovania. Projektom veľkého upratovania Slovenska chceme predovšetkým výrazne posunúť riešenie dlhodobého problému, ktorý zásadne ešte neriešila žiadna ponovembrová vláda. Ide nám o to, aby sme pomohli slovenským mestám a obciam zbaviť sa opusteného odpadu alebo, ako sa ľudovo vraví, čiernych skládok, ktoré dlhé roky hyzdia našu krajinu a poškodzujú životné prostredie. Druhý dôvod, ktorý nás k tomu viedol, je nový zákon o odpadoch, ktorý bude platiť od 1. januára budúceho roku. Tento zákon zmení celú organizáciu nakladania s odpadmi a jeho cieľ je jednoznačný: nasmerovať Slovensko z chvosta Európskej únie na cestu medzi najvyspelejšie krajiny. Chceme obyvateľov motivovať k separovaniu odpadu tak, aby sme stále viac odpadu recyklovali a aby ho stále menej s vysokými nákladmi a záťažou pre budúcnosť skončilo na skládkach. Ministerstvo životného prostredia v novom zákone o odpadoch rieši aj problém čiernych skládok. Od januára 2016 zvyšuje právomoci polície a pokuty. Pre fyzické osoby to bude takmer desaťnásobne vyššia pokuta, až do výšky 1500 eur a pre právnické osoby sa výška pokuty v najkrajnejšom prípade vyšplhá až na 350-tisíc eur. Práve akciou veľkého upratovania Slovenska chceme pomôcť samosprávam vyčistiť stôl od neželaného dedičstva čiernych skládok tak, aby si tento čistý stôl vedeli a chceli v nových podmienkach udržať. Environmentálny fond, ktorý bude procesovať celý proces veľkého upratovania Slovenska, intenzívne poskytuje žiadateľom informácie týkajúce sa dotácií na odstraňovanie miest s nezákonne umiestneným odpadom. Doteraz poskytol písomné oznámenia a usmernenia vo viac ako stopäťdesiatich otázkach a denne vybaví desiatky telefonických žiadostí o usmernenie. Rozhodovanie o pridelení finančných prostriedkov bude ovplyvnené viacerými faktormi, ako sú priorita odstránenia odpadu pre lokalitu, riziká dopadu pre životné prostredie a lokalitu, spôsob odstránenia, ale aj počtom prijatých žiadostí, celkovou výškou požadovaný dotácií. Aj z vašej otázky jednoznačne vyplýva skutočnosť, ktorú môžem potvrdiť, záujem samospráv je mimoriadne veľký. Uvedomujú si, že ide o jedinečnú možnosť získať na likvidáciu starých čiernych skládok v katastroch ich územia financie, ktoré na to doteraz v ich vlastných rozpočtoch chýbali. Suma 10 mil. eur, ktorú sme na túto akciu vyčlenili, nemusí byť konečná. Pracujeme s ňou v rámci tejto akcie a tohto roka. Výsledky tejto akcie vyhodnotíme koncom roka a v prípade, že táto akcia bude úspešná, bude naďalej veľký záujem o financovanie takýchto, odstraňovania takýchto čiernych skládok, budeme sa snažiť uchádzať o ďalšie financie či už z rozpočtových fondov alebo z rozpočtu Slovenskej republiky alebo z iných zdrojov, ktoré nie sú napojené na štátny rozpočet. Ďakujem, pán predsedajúci, skončil som.